次韻畢叔文苦旱歎
作者：趙蕃
朝代：宋

paragraphs: 爾何不歸乎故宇，却向殊方書閔雨。
江東數月不得書，憶弟看雲在何許。
舊傳重湖北之北，米賤真成等泥土。
如何比歲公及私，衰竭不能堪再鼓。
貧家一飯有併日，遠市朝炊或亭午。
朱門但知粱可厭，我輩翻嫌字難煮。
晚且禾秀早向實，舂簸不須逾處暑。
胡爲旱勢復如此，坐致詩人形苦語。
如聞巫覡有通靈，肸蠁似逢人問嫗。
前朝一雨苦不難，况今靡神無不舉。
會當勞以三日霖，綠浪黄雲看掀舞。